Komisijos nuomonė dėl Airijos prašymo dalyvauti Reglamente (EB) Nr. 1030/2002, nustatančiame vienodą leidimų apsigyventi trečiųjų šalių piliečiams formą /* KOM/2007/0506 galutinis */





[pic] | EUROPOS BENDRIJŲ KOMISIJA | Briuselis, 7.9.2007 KOM(2007) 506 galutinis KOMISIJOS NUOMONĖ dėl Airijos prašymo dalyvauti Reglamente (EB) Nr. 1030/2002, nustatančiame vienodą leidimų apsigyventi trečiųjų šalių piliečiams formą I. Įvadas 1. 2002 m. birželio 13 d. Tarybos reglamente (EB) Nr. 1030/2002 nustatyta vienoda leidimų apsigyventi trečiųjų šalių piliečiams forma[1]. Šis reglamentas grindžiamas EB sutarties 63 straipsnio 3 dalies a punktu, sudarančiu dalį IV antraštinės dalies apie vizų, prieglobsčio, imigracijos ir kitas su laisvu asmenų judėjimu susijusias politikos sritis. Todėl Airijos ir Jungtinės Karalystės pozicijai dėl šio reglamento taikomas Protokolas dėl Jungtinės Karalystės ir Airijos pozicijos. Protokole nustatyta, jog iš principo šios abi valstybės narės nedalyvauja priimant EB sutarties IV antraštine dalimi grindžiamas priemones ir nėra jomis saistomos. Tačiau kiekviena iš jų gali pasirinkti dalyvauti prieš priimant tokią priemonę (pakanka paprasto šiuo tikslu sudaryto pranešimo) arba po jos priėmimo (pranešimas Tarybai ir Komisijai; Komisijos nuomonė per tris mėnesius ir Komisijos sprendimas per keturis mėnesius nuo pranešimo datos), nepažeidžiant protokolo, kuriuo Šengeno acquis integruojamas į ES sistemą. 2. Vadovaudamasi Protokolo dėl Jungtinės Karalystės ir Airijos pozicijos 3 straipsniu, Jungtinė Karalystė 2001 m. liepos 3 d. raštu pranešė apie pageidavimą dalyvauti priimant ir taikant Reglamentą Nr. 1030/2002 ir iš tiesų dalyvavo priimant bei taikant šį reglamentą. Vadovaudamasi šio protokolo 4 straipsniu, Airija 2003 m. gruodžio 19 d. raštu pranešė Tarybai ir Komisijai apie pageidavimą dalyvauti Reglamente Nr. 1030/2002. Tačiau EB sutarties 11 straipsnio 3 dalyje ir 11a straipsnyje numatytos procedūros, kuri pagal Protokolo 4 straipsnį turėtų būti šiuo atveju taikoma, nesilaikyta. Nepaisant šios procedūrinės klaidos, visos institucijos ir valstybės narės nuo tada elgėsi taip, tarsi Airija visa apimtimi dalyvautų taikant Reglamentą Nr. 1030/2002. 3. 2003 m. rugsėjo 24 d. Komisija pateikė pasiūlymą iš dalies pakeisti Reglamentą Nr. 1030/2002[2], o 2006 m. kovo 10 d. – iš dalies pakeistą pasiūlymą[3]. Minėta procedūrinė klaida nustatyta per diskusijas dėl šio iš dalies pakeisto pasiūlymo. Siekdama ištaisyti šią klaidą ir atsižvelgdama į 2007 m. birželio 6 d. Nuolatinių atstovų komiteto (COREPER) išvadas, Airija 2007 m. birželio 7 d. raštu (gautu tą pačią dieną) pranešė patvirtinanti savo pirmąjį pranešimą ir ketinimą dalyvauti Reglamente Nr. 1030/2002. 4. Šis dokumentas yra nuomonė, kurią dėl 2007 m. birželio 7 d. Airijos pranešimo apie ketinimą dalyvauti Reglamente Nr. 1030/2002 vadovaudamasi EB sutarties 11a straipsniu Komisija turi pateikti Tarybai per tris mėnesius nuo šio pranešimo gavimo. II. Komisijos teikiamas Airijos ketinimo dalyvauti Reglamente Nr. 1030/2002 vertinimas: 1. Komisija palankiai vertina Airijos ketinimą dalyvauti Reglamente Nr. 1030/2002: - Reglamento Nr. 1030/2002 tikslas yra suderinti vienodą leidimų apsigyventi trečiųjų šalių piliečiams formą, siekiant suderinti trečiųjų šalių piliečių atvykimui ir išvykimui taikomą imigracijos politiką. Suderintos formos ir bendri visoje Europos Sąjungoje leidimams apsigyventi taikomi saugumo standartai palengvina sienų kirtimą ir prisideda prie gero laisvės, saugumo ir teisingumo erdvės veikimo. Airija taip pat dalyvavo Tarybos bendruosiuose veiksmuose 97/11/TVR[4], kuriuos šį klausimą Amsterdamo sutartimi perdavus EB kompetencijai pakeitė Reglamentas Nr. 1030/2002. - Airija taip pat dalyvauja Reglamente (EB) Nr. 1683/95, nustatančiame vienodą vizų formą. Atsižvelgiant į tai, kad per 2003 m. birželio mėn. Europos Vadovų Tarybos susitikimą Salonikuose prašyta siekti nuoseklaus požiūrio į trečiųjų šalių piliečių klausimus reglamentuojančius dokumentus ir suderintų sprendimų, Airijos dalyvavimas Reglamente (EB) Nr. 1030/2002 padėtų įgyvendinti tokį požiūrį. - Iki šiol Airija de facto dalyvavo Reglamente Nr. 1030/2002 ir tai nekėlė jokių problemų. 2. Dėl šių priežasčių Komisija, vadovaudamasi EB sutarties 11a straipsniu, ketina priimti teigiamą sprendimą dėl Airijos pranešimo apie ketinimą dalyvauti Reglamente Nr. 1030/2002. EB sutarties 11a straipsnyje nustatyta, jog per keturis mėnesius nuo pranešimo datos Komisija priima sprendimą dėl tokio pranešimo ir dėl specialių nuostatų, kurios, jos nuomone, gali būti reikalingos. Atsižvelgiant į esamą padėtį, nėra būtinybės numatyti specialių nuostatų. 3. Pagal Protokolo dėl Jungtinės Karalystės ir Airijos pozicijos 4 straipsnį ir EB sutarties 11 straipsnio 3 dalį ši nuomonė skiriama Tarybai ir siunčiama susipažinti Europos Parlamentui. [1] OL L 157, 2002 6 15, p. 1. [2] COM(2003) 558 galutinis. [3] COM(2006) 110 galutinis. [4] OL L 7, 1997 1 10, p. 1